Դատելով ժողովի առթիվ հրապարակված տեղեկատվությունից, նախորդ՝ 2014-ին գումարված Եկեղեցական-ներկայացուցչական ժողովում Թեմական ուղենիշային կանոնադրության փոփոխություններ են հավանության արժանացել եւ շրջաբերականով ուղարկվել թեմերին՝ գործադրման: Երեւում է՝ թեմերի վերաբերմունքն առանձնապես դրական չի եղել, քանի որ այս ժողովում Գարեգին Երկրորդ Վեհափառն իր բացման խոսքում բավականին հանգամանալից անդրադարձել է հարցին, որ նշյալ ուղենիշային կանոնադրությունն ամենուր չի գործադրվում: Հնարավոր է՝ 2014-ի նոյեմբերին Երուսաղեմի Հայոց պատրիարք Նուրհան Սրբազանի կողմից Գարեգին Երկրորդ Վեհափառին ուղղված խիստ ձեւակերպումներով նամակն էլ այդ թեմական կանոնադրության հետ առնչություն ուներ: